钦定古今图书集成/明伦汇编/氏族典/第407卷 > 《郑樵通志》 > 以国为氏
## 钦定古今图书集成/明伦汇编/氏族典/第407卷 > 《郑樵通志》 > 以国为氏

许氏，姜姓，与齐同祖，炎帝之后，尧四岳伯夷之子也。
周武王封其苗裔文叔于许，以为太岳后，今许州是
也。灵公迁于叶，悼公迁于城父，又迁于白羽，许男斯
迁于容城。自文叔至庄公十一世始见，《春秋》元公子
结元年，获麟之岁也。至战国时，为楚所灭。昭十九年，
许悼公疟，饮太子止之药，卒，太子奔晋。定六年，郑游
速帅师灭许，以许男斯归。哀元年，楚子许男围蔡。杜
预注曰：“此盖楚之封也。”哀十三年，许男成卒。秋，葬许
元公。晋有许偃，楚有许伯，郑有许瑕，皆以失国不能
庇其本枝，故适他国。